Verdagtes gesoek oor ontvoering, seksuele aanranding(Argieffoto: Kent Williamson) Die polisie in Thabong in die Vrystaat stel ondersoek in ná ŉ paartjie, onderskeidelik 18 en 19 jaar oud, ontvoer en die meisie seksueel aangerand is. Brig. Motantsi Makhele, woordvoerder van die polisie, het gesê die paartjie het Dinsdagmiddag omstreeks 16:00 in hul motor gesit toe ŉ silwerkleurige Toyota Tazz, met ŉ onbekende nommerplaat, skielik agter hulle stilgehou het. “Een van die verdagtes het uitgeklim en die 19-jarige man beveel om uit die motor te klim. Die verdagte het dadelik agter die stuur ingeklim, maar kon nie die enjin gedraai kry nie,”| het Makhele verduidelik. “Hy het toe die slagoffer gedwing om hom te wys hoe om die motor aan die gang te kry.” Die tweede verdagte het intussen met ŉ vuurwapen nader gestaan en ook in die motor geklim. “Die verdagtes het daarna met albei slagoffers weggery en by Phumlani-begraafplaas stilgehou waar die meisie seksueel aangerand is.” Die 19-jarige man kon in hierdie stadium weghardloop en het geskree en hulp geroep. “Toe hulle besef hulle kan aangekeer word, het die verdagtes met die slagoffer se motor, ŉ wit Toyota Corolla, nommerplaat HHJ282FS, weggery.” Enigiemand met inligting word versoek om brig. Cynthia Molale te kontak by 082 372 0368 of 057 910 2397.